**Eesti Reformierakonna nimekirja programm Jõelähtme vallas 2021+**

**Visioon**

Jõelähtme vallas on **mõnus elukeskkond** – sõbralik, roheline, tervislik, sportlik, turvaline. **Väärtustatakse vallas elamist**, luues uusi võimalusi elukvaliteedi tõstmiseks. Vald on **stabiilne, hooliv, tegus ja keskkonnasõbralikku arengut toetav**, pakkudes elanikele **kvaliteetset avalikku teenust**. Valda arendatakse **reaalseid majanduslikke võimalusi arvestades**, võtmata vallale mittevajalikke ja üle jõu käivaid kohustusi. Need on märksõnad, mis aitavad langetada meil otsuseid ning teha õiged valikud. Selleks, et seda visiooni ellu viia, planeerib Reformierakond järgnevatel aastatel **alljärgnevaid tegevusi:**

**I. Lapsed** – inimsõbralik ja mõnus elukeskkond hõlmab eneses turvalist, loovat ning nüüdisaegset keskkonda meie lastele. See tähendab nii korras koolimaju kui ka piisaval hulgal lasteaiakohti. Väga oluline on laste vaba aega mitmekesiselt sisustada ja nende arengut toetada.

1. Kehtestame kõikidele üldhariduskoolis õppivatele lasteleühekordse **koolitoetuse**, et kooliaasta algus oleks kõikidele peredele meeldiv sündmus.

2. **Ei tõsta** valla lasteaedades **kohatasu** ning **vabastame kohatasu ja toiduraha maksmisest** sotsiaalset tuge vajavad pered. Jätkame **lapsehoiu- ja eralasteaiatoetuse maksmist.**

3. Tagame Jõelähtme **valla koolides õppivatele** **lastele tasuta ühistranspordi** kooli ja kodu vahel.

4. Toetame **laste spordi- ja huvitegevuses** osalemist, avame selle tarbeks oma koolide juurde **spordi- ja huviringe** ning maksame jätkuvalt **spordi- ja huvitegevuse toetust.**

5. Panustame **muusika- ja kunstikooli arengusse**, et pakkuda valla lastele võimalusi kvaliteetse huvihariduse omandamiseks.

6. Toetame **noortekeskuste arengut**, et pakkuda valla noortele kvaliteetset vaba aja sisustamise võimalust. Jätkame **nn noortebussi** projekti, et võimaldada ka teiste külade lastel osa saada valla noortekeskuste tööst.

7. Toetamevallas **töömaleva ja päevalaagrite** korraldamist, et pakkuda lastele võimalust suvel töötada ja aktiivselt puhkust veeta.

8. Toetame alevikesse ja külakeskustesse uute **mängu- ja spordiväljakute** rajamist ja laiendamist, aitame tasuda projektide omaosalust.

9. Arendame **koolivõrku** eesmärgiga muuta valla koolid tänapäevase õpikeskkonnaga õppeasutuseks.

10. Seisame hea **Loo kooli laiendamise eest**, lisaks uutele klassiruumidele rajame kooli juurde ka uue **nüüdisaegse spordikeskuse koos suurema ujulaga**.

11. Esmatähtis on rekonstrueerida **Loo lasteaia** nn vana osa, laiendada **Neeme koolimaja** ja rajada **spordisaal** ning viia lõpule **Kostivere kooli staadioni** rekonstrueerimine.

**II. Elukeskkond** – elukeskkond peab olema inim- ja elamisväärne. Tolmuvabade ja valgustatud teede- ning tänavatevõrgu laiendamine. Alevikke ja külasid ühendavate jalgratta- ja kõnniteede ehitamine. Toimiva ja kasutajasõbralikuma ühistransporditeenuse osutamine. Korrastatud ühisveevärk ja tarbijasõbralikum küttehind. Turvalisemad tänavad ning korrastatud aleviku- ja külakeskused. Kogukonna kooskäimise, sportimise ja kultuuri tarbimise võimalused. Meie rikkaliku looduskeskkonna hoidmine.

1. Jätkame Euroopa Liidu toel ning koostöös maanteeameti ja naabervaldadega **ratta- ja kõnniteede võrgustiku** rajamist, mis võimaldab elanikele turvalist liiklemist, sportimist ning loob seeläbi inimsõbralikuma elukeskkonna. Esmajärjekorras tuleb viia lõpule Loo, Kostivere ja Neeme piirkondade omavaheline ühendamine. Seejärel on võimalik hakata kavandama ühendusi naaberpiirkondade keskustesse, Kuusalu ja Raasiku suunal.

2. Toetame **kortermajade parkimisalade laiendamist**, selleks võimaldame parkimisaladena kasutada kortermajadega piirnevaid valla üldkasutatavaid maid ning aitame ette valmistada ehitamisega kaasnevat paberimajandust.

3. Panustame jätkuvalt **külateede tolmuvabaks** muutmisesse ning seni veel tänavavalgustusega katmata **külakeskuste valgustamisesse.**

4. Taotleme riigilt **Loo ja Lagedi** alevikke ühendava **riigimaantee korrastamist** ning **Neeme ja Kaberneeme** külade **riigimaanteega ühendamist**.

5. Jätkame Euroopa Liidu ja Keskkonnainvesteeringute keskuse meetmete toel **Kostivere, Uusküla, ja Haljava ühisveevärgi ja kanalisatsiooni rekonstrueerimist**.

6. Seisame valla **ühissõidukiühenduse kasutajasõbralikumaks** muutmise eest, mis seisneb elanike elukorraldust enam arvestavas liinivõrgus.

7. Toetame turvalisuse suurendamiseks **abipolitseinike** ja **vabatahtlike päästjate** **tegevust** ning **naabrivalve liikumist**, teeme koostööd **turvaettevõtetega**. Kaasfinantseerime **Neeme, Kaberneeme ja Kostivere päästekomandode depoode rajamist.** Laiendame **turvakaamerate võrgustikku.**

8. Toetame **külakogukondade initsiatiivi** oma elukeskkonna arendamiseks ja hoidmiseks, võimaldades selleks vajalike projektide **kaasfinantseerimise** valla eelarvest.

9. Toetame valla allasutuste ja ka kohalike kogukondade initsiatiivil toimuvate **kultuuri- ja spordiürituste korraldamist.**

10. Panustame **Jägala joa** kui turismiobjekti ja -piirkonna **arengusse**, tähistame valla olulisemad vaatamisväärsused infotahvlitega ning paigaldame nendeni jõudmiseks suunaviitasid.

11. Soodustame **keskkonnasõbralikku ettevõtlust**.

12. Toetame **DigiMaa algatust**, et igasse majapidamisse jõuaks kaasaegne ülikiire internet.

13. Muuga sadama riiklikku tähtsust arvestades toetame Muuga sadama **tasakaalukat** ja **keskkonnatingimusi** arvestavat arengut.

14. Seisame looduskeskkonna säilimise eest, toetame **paisjärvede kaitse alla võtmist** ning ütleme uute **kaevanduste rajamisele EI**!

**III. Sotsiaalne turvalisus** – kohaliku omavalitsuse ülesanne on tagada oma elanike sotsiaalne turvalisus. Selleks maksab omavalitsus sotsiaaltoetusi, osutab sotsiaalteenuseid ning rajab sotsiaalse infrastruktuuri ja võrgustiku, et aidata inimesi, kes abi vajavad.

1. Jätkame **sotsiaaltoetuste maksmist** samal tasemel, vajadusel suurendame toetuste hulka ja määrasid.

2. Kaasame **kolmandat sektorit ja naaberomavalitsusi**, et arendada ja mitmekesistada pakutavaid sotsiaalteenuseid.

3. Tagame jätkuvalt lasteaedades ja koolides **tugipersonali** rahastamise, et **kindlustada** erivajadustega laste **arenguks ja õppeks vajalikud tingimused**.

4. Laiendame **teenuseid** sotsiaalselt raskesti toimetulevatele peredele, suurtele peredele ning puuetega inimestele.

5. Kaasame **eakaid,** tagame neile võimalused **kaasa lüüa** **ühiskondlikus elus.** Toetame **päevakeskuste** tegevust.

6. Rajame Kostivere vana raamatukogu ruumidesse **multifunktsionaalse sotsiaalkeskuse**.

7. Soodustame erainitsiatiivil ning koostöös naabervaldadega piirkondliku **hooldekodu rajamist**.

**IV. Valla juhtimine** – valla juhtimine peab olema stabiilne, hooliv ja tegus. Juhime valda ausalt ja avatult, oleme suunatud positiivsele arengule ning pakume elanikele kvaliteetset avalikku teenust. Valla arendamisel lähtume reaalsetest majanduslikest võimalustest, võtmata vallale mittevajalikke ja üle jõu käivaid kohustusi.

1. Seame eesmärgiks **tulemuslikult valda juhtinud vallavalitsuse** **jätkamise** ka järgmisel neljal aastal.

2. Valitseme **tegusalt, hoolivalt ja õiguspäraselt**, esiplaanil on **kvaliteetse avaliku teenuse osutamine ja bürokraatia vähendamine**.

3. Juhime valda **otstarbekalt**, valla rahakott ei tohi olla võimulolijatele isikliku heaolu kasvatamise vahend.

4. Planeerime valla eelarvet **vastutustundlikult**, võttes arvesse valla **reaalseid majanduslikke võimalusi**.

5. Kaasame **eurovahendeid** valla elukeskkonna parandamiseks.

6. Juhime valda **tasakaalukalt**, olles orienteeritud **keskkonnasõbralikule arengule**.

7. **Informeerime** vallaelanikke olulistest valda puudutavatest sündmustest, kasutades selleks nii vallalehte, valla kodulehte ja FB kontot kui ka keskustes paiknevaid infostende. Külades, kus keskus puudub, paigaldame infostendi enamkasutavasse bussipeatusesse.

**5 põhilubadust:**

**1. Koolitoetus 100 eurot õppeaastas**, et kooliaasta algus oleks kõikidele peredele meeldiv sündmus.

**2. Lasteaia kohatasu määr ei tõuse**, et lasteaias käimine oleks sõltumatu pere majanduslikest võimalustest.

**3. Koostöös ühistutega parkimiskohad kortermajadele**, et vähendada parkimisprobleemi asulates.

**4. Kõnni- ja rattateede rajamine**, et võimaldada elanikele turvalisi liikumis- ja sportimisvõimalusi.

**5. Tegus ja hooliv vald ka järgmisel neljal aastal**, et tagada jätkuvalt tasakaalukas valla areng ning kvaliteetne ja tõhus avalik teenus.